
Tárgy:
 A Zuglói Egészségügyi Szolgálat Nemzeti Egészségbiztosítási Alapkezelő által finanszírozott járóbeteg kapacitásának állami átvétele 
I. Előzmények

Az Országos Kórházi Főigazgatóság Budapesten, 2023. március 9. napján kelt, OKFŐ/6903-2/2023. iktatószámú levelében arról tájékoztatta Polgármester Urat, hogy a 2023. február 14. napján megküldött, a Zuglói Egészségügyi Szolgálatra vonatkozó adatok feldolgozása és kiértékelése folyamatban van. 
Továbbá jelezte az önkormányzati járóbeteg szakrendelők állami átvételének lehetőségét a járóbeteg szakellátási feladatok hatékonyságának növelése, a betegutak egységesítése és a várakozási idő rövidítése érdekében.
Egyidejűleg kéri a szakrendelő további működtetésével és a feladatellátással kapcsolatban a visszajelzést, véleményt.

II. Vélemények

A döntés meghozatalában releváns jogszabályi környezetet elsősorban az alább felsorolt jogszabályok alkotják:
Jelenleg releváns jogszabály nem áll rendelkezésre.

A Budapest Főváros XIV. Kerület Zugló Önkormányzata (a továbbiakban: Önkormányzat), mint fenntartó a korábbiakban tapasztalta az egyes oktatási intézmények állami fenntartásba helyezését követően, hogy az oktatás általános színvonala romlott, a tanárhiány nem csökkent és általánosságban nem javított a közoktatás állapotán a Tankerületi rendszer bevezetése. A járóbeteg szakellátás állami fenntartásba helyezésének lehetősége tehát aggodalomra adhat okot, a korábbi tapasztalatok alapján.

Az Önkormányzata számára kiemelten fontos a lakosok egészségügyi ellátásának biztosítása, a diagnózishoz és az ellátáshoz való hozzáférés minél gyorsabbá tétele, valamint a kerületben tapasztalható egészségügyi igényeknek megfelelő kapacitások biztosítása. 

Az állami egészségügyi ellátás általános állapotát jellemzi a kórházak eladósodottsága, a várólisták növekedése és a régóta tartó, de egyre inkább súlyosbodó orvoshiány.
Az egyik legfőbb problémát talán mégis az jelenti, hogy a NEAK alulfinanszírozza a rendszert, így az Önkormányzat kénytelen – a mindenkori költségvetési lehetőségei keretei között – saját forrásai terhére, jelentős összegekkel kipótolni az állami finanszírozást, hogy az ellátást biztosítsa. Teszi ezt önként vállalt feladatként, meggyőződésből, szolgálva a lakosok érdekeit és biztonságát egy financiálisan rendkívül nehéz időszakban. 

Az Önkormányzat – a mindenkori költségvetési lehetőségei keretei között – elkötelezett az egészségügyi ellátás fejlesztése mellett, melynek részleteit a Zuglói Egészségügyi Szolgálat Megújulási Terve (3. melléklet) is tartalmazza, melyet a Képviselő-testület 417/2022. (XII. 15.) önkormányzati határozatával (4. melléklet) elfogadott.
Az önkormányzati költségvetési lehetőségek azonban nem korlátlanok, s a törvény előírja, hogy a kötelező feladatok ellátása elsőbbséget élvez: „az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását” (Mötv. 10. § (2) bekezdése). 

A helyzet, a feladatellátás jól menedzselhető abban az esetben, ha a Nemzeti Egészségbiztosítási Alapkezelő – törvényes szerepének eleget téve – a járóbeteg szakellátás, a szakellátást végző intézmény működési költségeit teljes egészében finanszírozza. A NEAK jelenleg összességében sajnos alulfinanszírozást biztosít, hasonlóan az egészségügy számos egyéb területéhez.
Jogi Főosztály véleménye: 

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Népjóléti Bizottság tárgyalja. 
IV. Döntési javaslat 

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdései, valamint 50. §-a alapján egyszerű szótöbbséget igényel. 
Budapest, 2023. március 16.

Dr. Szűcs Krisztina - Humánszolgáltatási Főosztály Intézményfelügyeleti Főosztály   
1. melléklet a 123-255/2023. előterjesztéshez

Budapest Főváros XIV. Kerület Zugló Önkormányzata Képviselő-testülete

… …/2023. (… …) önkormányzati határozata

A Zuglói Egészségügyi Szolgálat Nemzeti Egészségbiztosítási Alapkezelő által finanszírozott járóbeteg kapacitásának állami átvétele 

1. Budapest Főváros XIV. Kerület Zugló Önkormányzata Képviselő-testülete kiemelkedően fontosnak tartja a járóbeteg szakellátás hatékonysága növelését, a betegellátási várakozási idő rövidülését. Az Országos Kórházi Főigazgatóság OKFŐ/6903-2/2023. iktatószámú levele nem tartalmaz arra vonatkozó, megfelelő biztosítékot, hogy ezekben a kérdésekben az állami átvétel előrelépést jelentene. Budapest Főváros XIV. Kerület Zugló Önkormányzata Képviselő-testülete ezért nem támogatja a Zuglói Egészségügyi Szolgálat Nemzeti Egészségbiztosítási Alapkezelő által finanszírozott kapacitásának állami átvételét.
2. Budapest Főváros XIV. Kerület Zugló Önkormányzata Képviselő-testülete kiemelkedően fontosnak tartja, hogy a Nemzeti Egészségbiztosítási Alapkezelő a járóbeteg szakellátás, a szakellátást végző intézmény működési költségeit teljes egészében finanszírozza.
3. Budapest Főváros XIV. Kerület Zugló Önkormányzata Képviselő-testülete felkéri a Polgármestert, hogy a Képviselő-testület döntéséről írásban tájékoztassa az Országos Kórházi Főigazgatóságot és egyidejűleg kérjen részletes tájékoztatást a levélben leírtakkal kapcsolatban, különös tekintettel az alábbi kérdésekre:

· Pontosan hogyan és milyen mértékben növekedne a szakellátási feladatok hatékonysága az állami átvétellel?

· Pontosan hogyan és mikorra érnék el a betegutak egységesítését? 
· Konkrétan mikorra és hogyan éri el az állami átvétel a várakozási idő rövidülését? Pontosan mit értenek itt várakozási idő alatt?

